पाएं अपने शहर की ताज़ा ख़बरें और फ्री ई-पेपरडाउनलोड करें
रातानाडा थाना इलाके के पाबूपुरा में एक परिवार पर उस वक्त पहाड़ टूट पड़ा जब एक ही दिन में दो जनों की अर्थियां उठीं। पति को कोरोना हो गया था, जिससे उनकी 3 मई को मौत हो गई। दोपहर को अंतिम संस्कार हुआ शाम ढलने से पहले ही पत्नी ने घर पर फंदा लगा जान दे दी।
इस दंपती के दो छोटे छोटे बच्चे हैं जो अनाथ हो गए। रातानाडा थानाधिकारी लीलाराम ने बताया कि सिविल एयरपोर्ट रोड पाबूपुरा निवासी रविकांत पुत्र विक्रांत नायक ने रिपोर्ट दी। इसमें बताया कि उसके भाई सूर्यकांत की 3 मई को कोरोना संक्रमण से मौत हो गई थी। इस पर परिवारजन सूर्यकांत की मौत के कारण सदमे में ही थे कि उसी शाम सूर्यकांत की पत्नी ममता उर्फ प्रेम कंवर ने घर पर फंदा लगा जान दे दी। उसे फंदे से उतारकर परिजन अस्पताल लेकर पहुंचे, लेकिन डॉक्टर ने उसे मृत बता दिया।
7 साल पहले हुई शादी: मृतक सूर्यकांत के भाई रविकांत ने बताया कि 7 साल पहले बड़े भाई का विवाह हुआ था। सूर्यकांत का विवाह पिता ने बड़ी धूमधाम से किया था। वे हैंडीक्रॉफ्ट फैक्ट्री में मजदूरी का काम करते थे। अचानक वे कोरोना की चपेट में आ गए। इससे उनकी हालत दिन ब दिन गंभीर होती गई। 3 मई को उनकी मौत हो गई। अब भाई व भाभी के ये दो बच्चे उनकी निशानी के रूप में बचे हैं, जिनको संभालना है।
8 माह की बच्ची के दिल में छेद, अस्पताल में ही था, पीछे से भाई व भाभी दोनों चले बसे
रविकांत ने बताया कि उसकी आठ माह की लड़की है। उसके दिल में छेद है। पिछले दो सप्ताह से वे अस्पताल के चक्कर ही काट रहे थे। पीछे से भाई को कोरोना हो गया और मौत हो गई। शाम को भाभी ममता ने भी फंदा लगा लिया।
माता पिता भी कोरोना की चपेट में
रविकांत ने बताया कि अंतिम संस्कार में पिता नहीं जा सके। उनके पिता विक्रांत व माता कमला देवी भी कोरोना की चपेट में हैं। ऐसे में वे घर पर अलग-अलग कमरे में थे। पीछे से एक कमरे में भाभी ने भी फंदा लगा जान दे दी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn